b'\n_START_ARTICLE_\nPeter Anton Codelli\n_START_SECTION_\n\xc5\xbdivljenje in delo\n_START_PARAGRAPH_\nPeter Anton Codelli je bil sin Dominika Codellija iz Gorice. \xc5\xa0tudiral je montanistiko. Na Koro\xc5\xa1kem je razvil \xc5\xbeelezarsko industrijo. \xc5\xbde zelo bogat se je naselil v Ljubljani, kjer je bil za\xc4\x8detnik ljubljanske veje Codellijev. Bil je eden najve\xc4\x8djih veletrgovcev svojega \xc4\x8dasa na Kranjskem, trgoval je z \xc5\xbeelezom in s cenedskim suknom. V njegovi trgovini je bil zaposlen tudi Michelangelo Zois, o\xc4\x8de barona \xc5\xbdige Zoisa._NEWLINE_Leta 1701 je Peter Anton Codelli kupil gospostvo Kodeljevo (Herrschaft Thurn), skupaj z gradom Kodeljevo, ki je potem ostal celo \xc4\x8detrtino tiso\xc4\x8dletja sede\xc5\xbe rodbine Codelli na Kranjskem._NEWLINE_Med kranjske de\xc5\xbeelne stanove je bil sprejet 26. avgusta 1698, leta 1700 pa tudi med koro\xc5\xa1ke de\xc5\xbeelane._NEWLINE_Peter Anton Codelli je bil velikodu\xc5\xa1en mecen. Zaslu\xc5\xbeen je tudi za slovensko slovstvo, saj je denarno podprl izid \xc4\x8detrte knjige pridig Sacrum promptuarium (sveti priro\xc4\x8dnik) Janeza Svetokri\xc5\xa1kega, ki je v Ljubljani iz\xc5\xa1la leta 1700. Avtor mu je v zahvalo posvetil to knjigo. Za dobrih 5000 goldinarjev je dal uliti 63 stotov te\xc5\xbeak zvon za novozgrajeno ljubljansko stolnico._NEWLINE_Ker je bil brez otrok, je svoje velikansko premo\xc5\xbeenje zapustil ne\xc4\x8daku Avgu\xc5\xa1tinu iz Gorice._NEWLINE_Pokopan je pod oltarjem sv. Trojice v stolnici sv. Nikolaja v Ljubljani.'